2009 Rhif 784 (Cy.70) (C.51)
ADDYSG, CYMRU
Gorchymyn Deddf Addysg a Sgiliau 2008 (Cychwyn Rhif 1 ac Arbedion) (Cymru) 2009
Gwnaed 24 Mawrth 2009

Mae Gweinidogion Cymru yn gwneud y Gorchymyn a ganlyn drwy arfer y pwerau a roddwyd iddynt gan adran 173(3) o Ddeddf Addysg a Sgiliau 2008:
2008 p.25.

1 Enwi, cymhwyso a dehongli
1 Enw'r Gorchymyn hwn yw Gorchymyn Deddf Addysg a Sgiliau 2008 (Cychwyn Rhif 1 ac Arbedion) (Cymru) 2009.
2 Mae'r Gorchymyn hwn yn gymwys o ran Cymru.
3 Yn y Gorchymyn hwn—
ystyr “blwyddyn ysgol” (“school year”) yw'r cyfnod sy'n dechrau ar 1 Medi ac yn dod i ben ar y 31 Awst nesaf;
ystyr “DSFfY 1998” (“the SSFA 1998”) yw Deddf Safonau a Fframwaith Ysgolion 1998;
ystyr “y Ddeddf” (“the Act”) yw Deddf Addysg a Sgiliau 2008.
1998 p.31.

Darpariaethau sy'n dod i rym ar 31 Mawrth 2009
2 Daw'r darpariaethau canlynol o'r Ddeddf i rym ar 31 Mawrth 2009—
(a) adran 162(1), (2), (3)(a), (3)(b) a (4) i (10).
3 Daw'r darpariaethau canlynol o'r Ddeddf i rym, yn ddarostyngedig i erthygl 4, ar 31 Mawrth 2009—
(a) adrannau 150, 152 a 153;
(b) adran 169(1) i'r graddau y mae'n ymwneud â'r darpariaethau yn Atodlen 1 a bennir isod;
(c) adran 169(2) i'r graddau y mae'n ymwneud â'r diddymiadau yn Atodlen 2 a bennir isod;
(ch) yn Atodlen 1, paragraffau 54, 55, 59(7), 66 a 67, ac, i'r graddau y mae'n ymwneud â'r paragraffau hynny, paragraff 53;
(d) yn Atodlen 2, y diddymiadau i'r graddau y maent yn ymwneud ag adrannau 86 a 94 o DSFfY 1998.
4 Er bod adran 150 yn dod i rym ac er gwaethaf y diwygiadau a'r diddymiadau i adrannau 86 a 94 o DSFfY 1998 a wneir gan adrannau 152 a 169 o'r Ddeddf ac Atodlenni 1 a 2 iddi, bydd adrannau 86 a 94 yn parhau i fod yn gymwys heb y diwygiadau a'r diddymiadau hynny o ran derbyn plant i'r flwyddyn ysgol 2009-2010.

5 Darpariaethau sy'n dod i rym ar 31 Hydref 2009
Daw'r darpariaethau canlynol o'r Ddeddf i rym ar 31 Hydref 2009—
(a) adran 162(3)(c).
Jane Hutt Y Gweinidog dros Blant, Addysg, Dysgu Gydol Oes a Sgiliau, un o Weinidogion Cymru 24 Mawrth 2009

(Nid yw'r nodyn hwn yn rhan o'r Gorchymyn)
Dyma'r gorchymyn cychwyn cyntaf i'w wneud gan Weinidogion Cymru o dan Ddeddf Addysg a Sgiliau 2008 (“y Ddeddf”).
Mae erthygl 2 yn dwyn mwyafrif adran 162 o'r Ddeddf i rym ar 31 Mawrth 2009. Mae'n diwygio swyddogaethau Gweinidogion Cymru o ran cymwysterau galwedigaethol ac academaidd allanol o dan adran 30 o Ddeddf Addysg 1997. Mae'n gosod swyddogaethau newydd, sef datblygu a chyhoeddi meini prawf i gydnabod personau sy'n dymuno dyfarnu neu ddilysu cymwysterau a chydnabod personau sy'n gwneud cais am gael eu cydnabod ac sy'n bodloni'r meini prawf. Mae gweddill adran 162 yn cael ei gychwyn gan erthygl 5.
Daw erthygl 3 ag adrannau 150, 152 a 153 o'r Ddeddf i rym ar 31 Mawrth 2009. Maent yn cyflwyno darpariaethau newydd ynghylch dymuniadau o ran addysg chweched dosbarth o'r flwyddyn ysgol 2010-2011 ac yn gwneud mân ddiwygiadau canlyniadol eraill ynghylch derbyn plant i ysgolion.
Mae erthygl 4 yn darparu nad yw'r diwygiadau i adrannau 86 a 94 o Ddeddf Safonau a Fframwaith Ysgolion 1998 yn effeithio ar dderbyn plant i ysgolion ar gyfer y flwyddyn ysgol 2009-2010.